Družina Barnes velja za eno najbolj čislanih družin v mestu. Oče Dickie je lastnik ugledne avtohiše Barnes Motors, mame Imelde se drži sloves nesporne lepotice, sedemnajstletna Cass je nadarjena srednješolka, najmlajši PJ pa iz rokava stresa podatke o skoraj vsem. Vsak vidik njihovih življenj izpričuje privilegiranost, nadpovprečnost in nedotakljivost – a le do trenutka, ko udarec globalne recesije ne doseže tudi zakotnega mesteca na irskem podeželju. V življenju družine Barnes skorajda čez noč zazija razpoka, ki je že dolgo tu, a šele zdaj, ko blagostanje ne zastira več pomanjkanja pristne medčloveške bližine, zasije v vseh svoji usodnosti. Paul Murray nas v tej virtuozni jezikovni kompoziciji, ki je prejela ugledne nagrade, popelje v preteklost protagonistov, s tem pa tudi v njihov notranji svet, poln potlačenih želja, neizživetih hrepenenj, ran in strahov, a prav tako tudi radosti in samosprejemanja, ki še utripata pod nanosi kompromisov in samoprevar. Filmski kadri se v tej vrtoglavi zgodbi, ki se odvija na ozadju pomembnih družbenih tem, od podnebne krize do vprašanja spolne identitete, prepletajo z bogato simboliko, akcija pa je prežeta s slutnjami in subtilno izrisanimi spoznanji, med drugim tudi o tem, da so odnosi največ, kar imamo, in tudi nekaj, kar lahko izgubimo. Roman Čebelji pik, ki ga zdaj lahko beremo v izvrstnem prevodu Andreja E. Skubica, je prejel nagrado nero za najboljšo knjigo leta, knjižno nagrado Irske, bil je nominiran za nagrado booker in uvrščen na seznam najboljših leposlovnih knjig leta 2023 po izboru revije The New York Times.
Andrej E. Skubic (prevajalec), Paul Murray